Euroopa Keskpanga otsus,

6. detsember 2001,

euro pangatähtede emissiooni kohta

(EKP/2001/15)

(2001/913/EÜ)

EUROOPA KESKPANGA NÕUKOGU,

võttes arvesse Euroopa Ühenduse asutamislepingut (edaspidi "asutamisleping"), eriti selle artikli 106 lõiget 1, ning Euroopa Keskpankade Süsteemi ja Euroopa Keskpanga põhikirja (edaspidi "põhikiri"), eriti selle artiklit 16,

ning arvestades järgmist:

(1) Asutamislepingu artikli 106 lõike 1 ja põhikirja artikli 16 kohaselt on Euroopa Keskpanga (EKP) nõukogul ainuõigus anda luba pangatähtede emissiooniks ühenduses; nimetatud sätete alusel võivad EKP ja riikide keskpangad emiteerida pangatähti, mis on ainsad pangatähed, millel on osalevates liikmesriikides seadusliku maksevahendi staatus. Ühenduse õigusega on ette nähtud süsteem, mille kohaselt pangatähtede emiteerijaid võib olla mitu. Euro pangatähti emiteerivad EKP ja riikide keskpangad.

(2) Nõukogu 3. mai 1998. aasta määruse (EÜ) nr 974/98 (euro kasutuselevõtu kohta) [1] artikli 10 kohaselt lasevad EKP ja riikide keskpangad (edaspidi "eurosüsteem") alates 1. jaanuarist 2002 ringlusse euros vääringustatud pangatähed. Euro pangatähtede puhul on tegemist sama ühisrahaga, mille suhtes kohaldatakse ühtset õiguslikku režiimi.

(3) Euro pangatähtede emiteerimise suhtes ei ole vaja rakendada koguselisi või muid piiranguid, sest pangatähtede ringlusse laskmine on nõudlusest lähtuv protsess.

(4) EKP 30. augusti 2001. aasta otsus EKP/2001/7 euro pangatähtede nimiväärtuste, näitajate, reprodutseerimise, vahetamise ja ringlusest kõrvaldamise kohta, [2] muudetud otsusega EKP/2001/14, [3] sisaldab ühiseeskirju euro pangatähtede kohta. EKP on kehtestanud euro pangatähtede ühised tehnilised näitajad ja kvaliteedi kontrollimise meetmed, millega tagatakse, et euro pangatähed vastavad sellistele näitajatele. Sellest tulenevalt on kõigi euro pangatähtede füüsiline kuju samasugune ja nad on samasuguse kvaliteediga ning sama nimiväärtusega pangatähti ei saa üksteisest eristada.

(5) Eurosüsteemi liikmed peaksid kõigi euro pangatähtede suhtes kohaldama samasuguseid vastuvõtmis- ja käitlemisnõudeid olenemata sellest, kes on konkreetsed pangatähed ringlusse lasknud. Seega ei kohaldata euro pangatähtede suhtes korda, mille kohaselt praegu saadetakse riigi rahaühikus vääringustatud pangatähed tagasi need emiteerinud keskpanka. Euro pangatähtede emiteerimise kord lähtub põhimõttest, et euro pangatähti ei saadeta tagasi nende päritoluriiki.

(6) Põhikirja artikli 29.1 kohaselt määratakse igale Euroopa Keskpankade Süsteemi liikmele osakaal EKP kapitali märkimise aluses, nagu on ette nähtud 1. detsembri 1998. aasta otsuses EKP/1998/13 EKP kapitali märkimise aluse protsentuaalse jaotuse kohta riikide keskpankade vahel; [4] nimetatud osakaal põhineb iga liikmesriigi rahvaarvul ja sisemajanduse kogutoodangul ning see reguleerib sissemakseid EKP kapitali, riikide keskpankade välisvaluutareservide ülekandmist EKP-le, riikide keskpankade emissioonitulu jaotamist ning EKP kasumi ja kahjumi jagamist.

(7) Euro rahatähed on seaduslikud maksevahendid kõigis osalevates liikmesriikides, nad ringlevad euroalal vabalt, eurosüsteemi liikmed võivad neid reemiteerida ning neid võib hoida ja kasutada ka väljaspool euroala. Seepärast jaotatakse ringluses olevate euro pangatähtede koguväärtuse emiteerimisega seotud kohustused kõigi eurosüsteemi liikmete vahel objektiivsete kriteeriumide põhjal. Asjakohane kriteerium on iga riigi keskpanga osa EKP sissemakstud kapitalis. Kõnealune osa saadakse põhikirja artiklis 29.1 osutatud kapitali märkimise aluse proportsionaalsel rakendamisel riikide keskpankade suhtes. Seda kriteeriumi ei saa kohaldada EKP suhtes ja seega määrab EKP emiteeritavate euro pangatähtede protsentuaalse osa kindlaks EKP nõukogu.

(8) Põhikirja artiklite 9.2 ja 12.1 alusel, millega nähakse ette eurosüsteemi tehingute detsentraliseerimise põhimõte, usaldatakse kõigi euro pangatähtede, ka EKP emiteeritud pangatähtede ringlusse laskmine ja ringlusest kõrvaldamine riikide keskpankadele. Nimetatud detsentraliseerimise põhimõtte kohaselt tegelevad riikide keskpangad ka euro pangatähtede füüsilise käitlemisega.

(9) Pangatähtede jaotamise aluse kohaselt igale riigi keskpangale eraldatud euro pangatähtede väärtuse ja sellise riigi keskpanga poolt ringlusse lastavate euro pangatähtede väärtuse vahe põhjal peaksid tekkima eurosüsteemisisesed saldod. EKP ei lase euro pangatähti ringlusse ja seega peaksid tal olema eurosüsteemisisesed nõuded riikide keskpankade suhtes tema emiteeritavate euro pangatähtede osa väärtuses. Selliste eurosüsteemisiseste saldode intressitasud mõjutavad eurosüsteemi riikide keskpankade tulusid ja seepärast kohaldatakse nende suhtes põhikirja artiklil 32 põhinevat 6. detsembri 2001. aasta otsust EKP/2001/16 osalevate liikmesriikide keskpankade emissioonitulu jaotamise kohta alates 2002. majandusaastast, [5]

ON VASTU VÕTNUD JÄRGMISE OTSUSE:

Artikkel 1

Mõisted

Käesolevas otsuses kasutatakse järgmisi mõisteid:

a) riigi keskpank — Euroopa Ühenduse asutamislepingu kohaselt ühisraha kasutusele võtnud liikmesriigi keskpank;

b) euro pangatäht — pangatäht, mis vastab otsuses EKP/2001/7 sätestatud nõuetele ja EKP nõukogu kehtestatud tehnilistele näitajatele;

c) kapitali märkimise alus — protsentuaalne jaotus, mis saadakse, kohaldades riikide keskpankade suhtes põhikirja artiklis 29.1 nimetatud alusega sätestatud osakaalu, nii nagu on ette nähtud otsuses EKP/1998/13;

d) pangatähtede jaotamise alus — protsentuaalne jaotus, mis saadakse, võttes arvesse EKP osa kõigis emiteeritud euro pangatähtedes ja kohaldades riigi keskpanga osa suhtes selles koguhulgas kapitali märkimise alust (mis ümardatakse lähima 0,0005 protsendipunktini). Käesoleva otsuse lisas sätestatakse 1. jaanuaril 2002 kohaldatav pangatähtede jaotamise alus.

Artikkel 2

Euro pangatähtede emiteerimine

Euro pangatähti emiteerivad EKP ja riikide keskpangad.

Artikkel 3

Emitentide kohustused

1. Riikide keskpangad lasevad euro pangatähed ringlusse ja kõrvaldavad need ringlusest ning tegelevad kõigi euro pangatähtede, kaasa arvatud EKP emiteeritud pangatähtede füüsilise käitlemisega.

2. Riikide keskpangad võtavad omaniku taotlusel vastu kõik euro pangatähed, et vahetada need samaväärsete euro pangatähtede vastu või kontoomanike puhul kanda vastuvõtva riigi keskpangas olevatele kontodele.

3. Riikide keskpangad käsitavad kõiki enda vastuvõetud euro pangatähti kohustustena ning töötlevad neid samal viisil.

4. Riikide keskpangad ei kanna enda vastuvõetud euro pangatähti üle teiste riikide keskpankadele ning hoiavad need kasutatavana kordusemissiooniks. Erandkorras ja kooskõlas võimalike EKP nõukogu sätestatud eeskirjadega:

a) võib vastuvõttev riigi keskpank hävitada rikutud, kahjustatud, kulunud või ringlusest kõrvaldatud euro pangatähed;

b) riikide keskpankade valduses olevad euro pangatähed võib logistilistel põhjustel eurosüsteemi raames partiidena ümber jaotada.

Artikkel 4

Euro pangatähtede jaotamine eurosüsteemi raames

1. Ringluses olevate euro pangatähtede koguväärtus jaotatakse eurosüsteemi liikmete vahel pangatähtede jaotamise aluse kohaselt.

2. Pangatähtede jaotamise aluse kohaselt igale riigi keskpangale eraldatud euro pangatähtede väärtuse ja sellise riigi keskpanga poolt ringlusse lastavate euro pangatähtede väärtuse vahe põhjal tekivad eurosüsteemisisesed saldod. EKPl on riikide keskpankadele eurosüsteemisisesed nõuded, mis on proportsionaalsed nende osaga kapitali märkimise aluses ja mis võrduvad tema emiteeritavate euro pangatähtede väärtusega.

Artikkel 5

Lõppsätted

1. Käesolev otsus jõustub 1. jaanuaril 2002.

2. Käesolev otsus avaldatakse Euroopa Ühenduste Teatajas.

Frankfurt Maini ääres, 6. detsember 2001

EKP nõukogu nimel

Willem F. Duisenberg

[1] EÜT L 139, 11.5.1998, lk 1.

[2] EÜT L 233, 31.8.2001, lk 55.

[3] Euroopa Ühenduste Teatajas seni avaldamata.

[4] EÜT L 125, 19.5.1999, lk 33.

[5] EÜT L 337, 20.12.2001, lk 55.

--------------------------------------------------

LISA

PANGATÄHTEDE JAOTAMISE ALUS 1. JAANUARIL 2002

Euroopa Keskpank | 8 % |

Nationale Bank van België/Banque Nationale de Belgique | 3,2550 % |

Deutsche Bundesbank | 27,8215 % |

Bank of Greece | 2,3360 % |

Banco de España | 10,1020 % |

Banque de France | 19,1210 % |

Central Bank of Ireland | 0,9650 % |

Banca d'Italia | 16,9190 % |

Banque centrale du Luxembourg | 0,1695 % |

De Nederlandsche Bank | 4,8595 % |

Österreichische Nationalbank | 2,6800 % |

Banco de Portugal | 2,1845 % |

Suomen Pankki | 1,5870 % |

Kokku | 100,000 % |

--------------------------------------------------